钦定古今图书集成/明伦汇编/闺媛典/第041卷 > 邵方婢邵氏
## 钦定古今图书集成/明伦汇编/闺媛典/第041卷 > 邵方婢邵氏

按《明外史列女传》：“邵氏，丹阳大侠邵方家婢也。方生
子，仪令婢襁抱之。故相徐阶、高拱并家居。方以策干
阶，阶不用，走谒拱，为营复相，名倾中外。万历初，拱罢，
张居正恶方，属巡抚张佳引捕杀之，并逮仪。捕者闭
仪而守之。仪甫三岁，婢抱而泣。方女夫武进沈应奎，
义烈士，负气有力，时为诸生，念此子死，邵氏绝，将往”
救之。而府推官与应奎善，固邀饮，夜分乃罢。武进距
方居五十里，应奎度迟且不救，夜逾城出，抵方家。夜
过半，门者假寐，遂逾墙以入。婢方太息泣下，曰：“安得
沈郎来？”应奎仓卒前，婢立以仪授之，顿首曰：“邵氏之
祀在君矣。此子生婢，死无憾。”应奎匿仪去，晨即谒推
官。旦日捕者失仪，系婢毒拷，终无言。怨者，言于守曰：
“必应奎，匿之。”奎所善推官在坐，大笑曰：“冤哉应奎夜
饮于余，晨又谒余也。”会有为方解者，事乃寝，婢抚其
子以老。